РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост и смањење сиромаштва

17 Број: 06-2/480-15

19. новембар 2015. године

Б е о г р а д

ЗАПИСНИК

 30. СЕДНИЦЕ ОДБОРАЗА РАД, СОЦИЈАЛНА ПИТАЊА,

ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,

ОДРЖАНЕ 19. НОВЕМБРА 2015. ГОДИНЕ

Седница је почела у 09, 10 часова.

Седницом је председавала Весна Ракоњац, председница Одбора.

Седници су присуствовали чланови Одбора: Миланка Јевтовић Вукојичић, Александра Малетић, Александар Перановић, Љиљана Бероња, Мирјана Драгаш, Милена Ћорилић, Миодраг Линта, као и заменици чланова Елвира Ковач (Ана Марија Вичек), Братимир Васиљевић (Јелена Мијатовић).

Седници нису присуствовали чланови Одбора: Слободан Гвозденовић, Мујо Муковић, Александар Пајовић, Александра Јерков, Благоје Брадић, Муамер Бачевац и Шаип Камбери, као ни њихови заменици.

На предлог председнице Одбора, усвојен је следећи

Д н е в н и р е д:

1. Договор у вези са активностима Одбора до краја године и
2. Разно.

Пре преласка на разматрање утврђеног дневног реда, без примедби је усвојен записник 29. седнице Одбора, одржане 12.  и 17. новембра 2015. године.

Прва тачка дневног реда – **Договор у вези са активностима Одбора до краја године**

 Председница је истакла да ће активност Одбора до краја године бити врло интензивна, укључујући и одржавање тематских седница и јавних слушања.

За 3. децембар је планирано одржавање заједничке седнице с Одбором за људска и мањинска права и равноправност полова, поводом обележавања Међународног дана особа са инвалидитетом. Једна од тема које ће овом приликом бити покренуте, јесте и укључивање лица са инвалидитетом у политички живот.

Председница је предложила одржавање јавног слушања за 10. децембар, са почетком у 13, 00 часова, на тему „Заштита деце у Србији – од закона до спровођења“, а у вези са социјалним давањима за децу и подршком породицама са више деце. Том приликом би Мрежа организација за децу Србије, презентовала своје виђење ове области и тога шта је потребно урадити на побољшању положаја оваквих породица.

 Председници се обратио и Форум младих с инвалидитетом, са молбом да члановима Одбора презентују резултате свог истраживања, у оквиру пројекта који се завршава 7. децембра, па би било добро да тематска седница Одбора буде одржана пре тог датума. Истраживање се односи на смештај у установе одраслих и старих лица са инвалидитетом, чији део чине препоруке – друштвене могућности за квалитетан живот особа с инвалидитетом у заједници и подршка у запошљавању младих с инавлидитетом.

 Такође, Одбору су се обратила и удружења хранитеља, са молбом да до краја године буде одржана тематска седница на којој би представници ових удружења из целе Србије, изнели проблеме у овој области.

У дискусији су учествовале: Љиљана Бероња, Елвира Ковач, Мирјана Драгаш, Весна Ракоњац и Миланка Јевтовић Вукојичић.

Љиљана Бероња је скренула пажњу на то да се предвиђене активности Одбора донекле поклапају са обавезама појединих чланова Одбора, које они у својству народних посланика имају у својим јединицама локалних самоуправа, а у вези са предстојећим изборима.

Елвира Ковач се сложила се претходно изнетим и рекла да је крај године пун различитих активности у којима народни посланици имају обавезу да учествују. Осим тога, подсетила је да Одбор за права детета има посебну радну групу, чији је задатак да прати израду Нацрта закона о изменама и допунама Закона о финансијској подршци породици са децом, па би било добро да чланови ове радне групе буду обавештени о одржавању јавног слушања на тему заштите деце.

Председница је овим поводом рекла да ће члановима поменуте радне групе, као народним посланицима, свакако бити упућен позив на јавно слушање за 10. децембар.

Мирјана Драгаш је за почетак наредне године предложила одржавање две темаске седнице. Прва би се односила на Закон о раду и у оквиру тога – положај радника у предузећима која на челу имају стране послодавце. Друга седница би се односила на тему која јесте сложена, али је и важна, а у питању је наталитет у Србији.

Председница је одговорила да би покретање друге теме подразумевало сарадњу с Одбором за здравље и породицу. Овим поводом је подсетила и на проблем несталих беба, што је такође важна тема.

Миланка Јевтовић Вукојичић је подржала одржавање планираних тематских седница и јавног слушања, с обзиром на њихов значај. Такође је истакла важност повезивања с осталим скупштинским одборима који се баве питањима од значаја за наш одбор. Похвалила је и то што ће Обдор одржати седницу на иницијативу удружења хранитеља, с обзиром на то колико је посао хранитеља одговоран, па је добро што ће чланови Обдора имати прилику да од самих хранитеља чују који су њихови проблеми и потешкоће, као и предлози за унапређње ове области.

Одбор је једногласно (10 гласова за) донео одлуку о одржавању јавног слушања на тему „Заштита деце у Србији – од закона до спровођења“, које ће бити одржано 10. децембра.

Седница је завршена у 09, 45 часова.

 СЕКРЕТАР ПРЕДСЕДНИК

 Жужана Сич Леви др Весна Ракоњац